Γνωμοδότηση της Επιτροπής των Περιφερειών με θέμα "Ο ρόλος και η συμμετοχή της Επιτροπής των Περιφερειών στην ευρωπαϊκή διαδικασία λήψης αποφάσεων"

(2002/C 107/14)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη το ψήφισμα για τα αποτελέσματα της διακυβερνητικής διάσκεψης του 2000 και για τη συζήτηση σχετικά με το μέλλον της Ευρωπαϊκής Ένωσης (CdR 430/2000 fin)·

έχοντας υπόψη το ψήφισμα για την προετοιμασία του Ευρωπαϊκού Συμβουλίου του Laken και την περαιτέρω εξέλιξη της Ευρωπαϊκής Ένωσης στα πλαίσια της επόμενης διακυβερνητικής διάσκεψης (2004) [CdR 104/2001 fin (που υιοθετήθηκε εν τω μεταξύ)]

έχοντας υπόψη την έκθεση για την εγγύτητα (CdR 436/2000 fin)·

έχοντας υπόψη τη δήλωση της Salamanca (CdR 107/2001 fin)·

έχοντας υπόψη τη γνωμοδότηση για τη συμμετοχή εκπροσώπων των περιφερειακών κυβερνήσεων στις εργασίες του Συμβουλίου της Ευρωπαϊκής Ένωσης και της Επιτροπής των Περιφερειών στα άτυπα Συμβούλια (CdR 431/2000 fin)·

έχοντας υπόψη το μνημόνιο με θέμα τη συμμετοχή της Επιτροπής των Περιφερειών στο διαρθρωμένο διάλογο σχετικά με το μέλλον της Ένωσης (CdR 325/2001 fin)·

έχοντας υπόψη τη γνωμοδότηση με θέμα "Νέες μορφές διακυβέρνησης: ένα πλαίσιο πρωτοβουλίας των πολιτών" (CdR 182/2000 fin(1)·

έχοντας υπόψη τη γνωμοδότηση για την Ευρωπαϊκή Ιθαγένεια (CdR 226/1999 fin(2)·

έχοντας υπόψη τη Λευκή Βίβλο της Επιτροπής με τίτλο "Ευρωπαϊκή Διακυβέρνηση" της 25ης Ιουλίου 2001 - COM(2001) 428 τελικό·

έχοντας υπόψη την κοινή δήλωση του Προέδρου της Ευρωπαϊκής Επιτροπής και του Προέδρου της Επιτροπής των Περιφερειών καθώς και το πρωτόκολλο που επισυνάπτεται (CdR 81/2001)·

έχοντας υπόψη τη δήλωση σχετικά με την περιφερειακή πολιτική και τη διάσκεψη των περιφερειών της Ευρώπης (Βασιλεία, 4 Δεκεμβρίου 1996)·

έχοντας υπόψη τις θέσεις του Συμβουλίου των Περιφερειών της Ευρώπης (CCRE) οι οποίες συμπεριλαμβάνονται στη δήλωση του Oulou "H σωστή διακυβέρνηση σήμερα στην Ευρώπη" που υιοθετήθηκε στις 17 Ιουνίου 2000 στην πόλη Oulou·

έχοντας υπόψη το Χάρτη για την Τοπική Αυτονομία και το σχέδιο Χάρτη για την Περιφερειακή Αυτονομία του Ευρωπαϊκού Συμβουλίου των Περιφερειών της Ευρώπης (Συμβούλιο της Ευρώπης)·

έχοντας υπόψη την απόφαση του Προεδρείου της 13ης Ιουνίου 2000 να καταρτίσει, με βάση την πέμπτη παράγραφο του άρθρου 265 της Συνθήκης περί ιδρύσεως των Ευρωπαϊκών Κοινοτήτων, γνωμοδότηση για το θέμα αυτό, και να αναθέσει και την προετοιμασία των σχετικών εργασιών της ΕΤΠ στην "Επιτροπή Θεσμικών Θεμάτων"·

έχοντας υπόψη το σχέδιο γνωμοδότησης που υιοθετήθηκε στις 5 Οκτωβρίου 2001 από την "Επιτροπή Θεσμικών Θεμάτων" με εισηγητή τον κ. Van den Brande (B, PPE) (CdR 105/2001 rev.)·

εκτιμώντας ότι η πρόοδος της ευρωπαϊκής ολοκλήρωσης έχει φτάσει πλέον σε ένα στάδιο το οποίο απαιτεί την σε βάθος μελέτη σχετικά με τους περαιτέρω στόχους της ολοκλήρωσης αυτής·

εκτιμώντας ότι μολονότι το θεσμικό οικοδόμημα έχει εξαιρετική σημασία για το σκοπό αυτό, δεν αποτελεί παρά ένα μέσο χάρις στο οποίο ενισχύεται η δημοκρατική συνοχή στην Ευρώπη·

εκτιμώντας ότι η Ευρώπη πρέπει να αποτελέσει εκ νέου ένα κοινό σχέδιο το οποίο θα στηρίζεται από όλους τους πολίτες και θα δίνει ιδιαίτερη σημασία τόσο στην εγγύτητα όσο και στη συμμετοχή τους·

εκτιμώντας ότι απαραίτητη προϋπόθεση για το στόχο αυτό αποτελεί η ορθή, αξιόπιστη και υπεύθυνη διακυβέρνηση·

εκτιμώντας ότι με βάση τις αποφάσεις που λήφθηκαν στο Ευρωπαϊκό Συμβούλιο της Νίκαιας έγιναν οι απαραίτητες συμφωνίες προκειμένου να δημιουργηθούν στη δήλωση του Laken οι βάσεις και να χαραχθούν οι προσανατολισμοί που θα οδηγήσουν προς την επόμενη Διακυβερνητική Διάσκεψη του 2004·

εκτιμώντας ότι είναι απαραίτητο να προσδιορίσει η Επιτροπή των Περιφερειών παράλληλα με τις επιμέρους συμβολές της σχετικά με το μέλλον της Ευρώπης, τη θέση της σχετικά με τον ρόλο και τη συμμετοχή της Επιτροπής των Περιφερειών στην ευρωπαϊκή διαδικασία λήψης αποφάσεων·

εκτιμώντας ότι αυτός ο προσδιορισμός των θέσεων της ΕΤΠ απαιτεί τόσο τη μελέτη σχετικά με το ρόλο που διαδραματίζει, την εσωτερική της λειτουργία, τις σχέσεις της με τα άλλα θεσμικά όργανα της Ένωσης όσο και τη θεσμική της θέση ενόψει της διακυβερνητικής διάσκεψης του 2004·

εκτιμώντας ότι η μελέτη αυτή δεν πρέπει να περιοριστεί σε μια ανάλυση καθαρά τεχνικού χαρακτήρα αλλά ότι θα πρέπει να επικεντρωθεί η προσοχή κυρίως στον ευρύτερο χαρακτήρα της προβληματικής σχετικά με την ίδια ευθύνη που φέρουν οι περιφέρειες και οι τοπικές αρχές στα πλαίσια της ευρωπαϊκής διαδικασίας λήψης αποφάσεων·

εκτιμώντας ότι θα ήταν σκόπιμο να ζητήσει η Επιτροπή των Περιφερειών για το σκοπό αυτό τη συνδρομή επιτροπής εμπειρογνωμόνων·

εκτιμώντας ότι η Επιτροπή των Περιφερειών επιδιώκει με τις ενέργειες αυτές την επίτευξη προστιθέμενης αξίας προκειμένου να επιτύχει μια ποιοτική και αποτελεσματική διακυβέρνηση στην Ευρώπη, κυρίως ενόψει της σημαντικής διεύρυνσης της Ένωσης·

υιοθέτησε ομόφωνα κατά την 41η σύνοδο ολομέλειας της 14ης και 15ης Νοεμβρίου 2001 (συνεδρίαση της 14ης Νοεμβρίου) την ακόλουθη γνωμοδότηση.

Η θέση και οι συστάσεις της Επιτροπής των Περιφερειών

1. Γενικές παρατηρήσεις

Η Επιτροπή των Περιφερειών

1.1. διαπιστώνει ότι κατά το τέλος της δεύτερης τετραετούς περιόδου καθίσταται αναγκαία η εξέταση σε βάθος της θέσης που κατέχει και της συμμετοχής της στην ευρωπαϊκή διαδικασία λήψης αποφάσεων.

1.2. θεωρεί σκόπιμο κατά την εξέταση αυτή να συζητηθούν επίσης θέματα όπως η μορφή και ο ρόλος της Επιτροπής των Περιφερειών, η εσωτερική της λειτουργία, οι σχέσεις της με την Ευρωπαϊκή Επιτροπή, το Συμβούλίο και το Ευρωπαϊκό Κοινοβούλιο καθώς επίσης και ο θεσμικός ρόλος της ενόψει της Διακυβερνητικής Διάσκεψης του 2004.

1.3. είναι πεπεισμένη ότι η συζήτηση σχετικά με το μέλλον της Ευρώπης δεν μπορεί να περιοριστεί σε μια καθαρά θεσμική συζήτηση ή σε μια συζήτηση σχετικά με τις αρμοδιότητες και τη χρηματοδότηση αλλά θα πρέπει να οδηγεί σε μια συζήτηση σχετικά με τα καθήκοντα της Ευρωπαϊκής Ένωσης και την διάκριση των αρμοδιοτήτων μεταξύ των κρατών μελών, των περιφερειακών και τοπικών αρχών, η οποία πρέπει να στηρίζεται και να αξιολογείται με βάση την αρχή της επικουρικότητας, τις αρχές της των αναθετημένων αρμοδιοτήτων της ΕΕ και της αναλογικότητας καθώς και με βάση την υποχρέωση του σεβασμού της ταυτότητας κάθε κράτους μέλους· ότι η ενέργεια αυτή πρέπει να οδηγεί σε μια μεγαλύτερη διαφάνεια και υπευθυνότητα αλλά συγχρόνως και σε μια αποτελεσματικότερη και δημοκρατικότερη διαδικασία λήψης αποφάσεων, προσανατολισμένη προς μια πολιτική η οποία να προσφέρει μεγαλύτερη προστιθέμενη αξία και αυξημένη συμμετοχή των πολιτών.

1.4. κρίνει ότι στα πλαίσια της εξέτασης αυτής θα πρέπει να επικουρείται από επιτροπή εμπειρογνωμόνων ώστε να είναι σε θέση να συμβάλει εποικοδομητικά στη συζήτηση για την ευρωπαϊκή διακυβέρνηση και το μέλλον της Ευρωπαϊκής Ένωσης καθώς επίσης ενόψει της επικείμενης σημαντικής διεύρυνσης της Ένωσης.

1.5. ενόψει της διεύρυνσης επιθυμεί να αξιοποιήσει τις εμπειρίες και την εμπειρογνωμοσύνη που διαθέτουν οι περιφερειακές και τοπικές αρχές της Ένωσης στα πλαίσια της συνεργασίας με τις τοπικές και περιφερειακές αρχές των υποψηφίων κρατών μελών.

2. Ο χαρακτήρας και ο ρόλος της Επιτροπής των Περιφερειών

Η Επιτροπή των Περιφερειών

2.1. στο τέλος της δεύτερης τετραετούς περιόδου διαπιστώνει ότι έχει ενισχυθεί αισθητά η θέση της στο θεσμικό πλαίσιο της Ένωσης και ο ρόλος της κατά την ευρωπαϊκή διαδικασία λήψης αποφάσεων, ενώ με τη Συνθήκη του Άμστερνταμ άρχισε ένα νέο στάδιο όσον αφορά την οργανωτική και οικονομική αυτονομία της Επιτροπής των Περιφερειών καθώς και τη διεύρυνση των συμβουλευτικών της αρμοδιοτήτων.

2.2. υπενθυμίζει ότι, μολονότι η συνθήκη της Νίκαιας ανταποκρίνεται στο αίτημά της να αποτελείται η Επιτροπή των Περιφερειών από εκπροσώπους των περιφερειακών και τοπικών αρχών οι οποίοι να έχουν εκλεγεί σε περιφερειακό ή τοπικό σώμα ή να είναι πολιτικά υπεύθυνοι έναντι μιας εκλεγμένης συνέλευσης, δεν λήφθηκαν υπόψη τα άλλα αιτήματα της Επιτροπής των Περιφερειών και ιδιαίτερα το αίτημα για μια εντονότερη συμμετοχή στην ευρωπαϊκή διαδικασία λήψης αποφάσεων.

2.3. συμφωνεί με την ανάλυση της Λευκής Βίβλου για την ευρωπαϊκή διακυβέρνηση σχετικά με την προσέγγιση των πολιτών μέσω της δημοκρατίας σε περιφερειακό και τοπικό επίπεδο καθώς και με τις στοχοθετημένες δράσεις που προτείνει η Επιτροπή στον τομέα αυτό για την Επιτροπή των Περιφερειών όπως π.χ. να διαδραματίσει εντονότερο ρόλο στην εξέταση της πολιτικής, να οργανώσει την ανταλλαγή των βέλτιστων πρακτικών προς τον τρόπο με τον οποίο εμπλέκονται σε εθνικό επίπεδο οι τοπικές και περιφερειακές αρχές στην προπαρασκευαστική φάση της κοινοτικής λήψης αποφάσεων, να επανεξετάσει τον τοπικό και περιφερειακό αντίκτυπο ορισμένων οδηγιών και να εξετάσει τις δυνατότητες πιο ευέλικτων μέσων εφαρμογής.

2.4. διαπιστώνει, ωστόσο, αφενός, ότι οι στοχοθετημένες αυτές δράσεις υπερβαίνουν το σημερινό πλαίσιο των συμβουλευτικών καθηκόντων της Επιτροπής των Περιφερειών αλλά ότι, αφετέρου, δεν γίνεται καμία αναφορά σχετικά με τα μέσα που θα πρέπει να διαθέτει για το σκοπό αυτό, τόσο όσον αφορά τους οικονομικούς όσο και τους ανθρώπινους πόρους, ή την ενίσχυση της θεσμικής της θέσης στα πλαίσια της ευρωπαϊκής διαδικασίας λήψης αποφάσεων.

2.5. κρίνει ότι κατά τη συζήτηση για την ευρωπαϊκή διακυβέρνηση δεν είναι δυνατόν να εξεταστεί η μια πτυχή ανεξάρτητα από την άλλη και εκφράζει την επιθυμία να μην οδηγήσει η συζήτηση σε ένα "πάγωμα" των σημερινών συμβουλευτικών καθηκόντων της Επιτροπής των Περιφερειών, η οποία, ως δημοκρατικό όργανο, διαδραματίζει σοβαρό ρόλο ως φόρόυμ συζήτησης, όργανο διαβουλεύσεων καθώς και ως αρχή καθορισμού ή τουλάχιστον αξιολόγησης των πολιτικών.

2.6. θεωρεί αναγκαίο να χαραχθούν για το σκοπό αυτό ευρύτερα πλαίσια αλλά και να διατεθούν πόροι με στόχο:

- να μπορεί να διεξαχθεί η πολιτική συζήτηση σε όλα τα επίπεδα ώστε να κινηθεί το πολιτικό ενδιαφέρον των πολιτών·

- να καταβληθούν συμπληρωματικές προσπάθειες ώστε να επιτευχθεί η εύστοχη πληροφόρηση και ευαισθητοποίηση των πολιτών·

- να δοθεί ιδιαίτερη μέριμνα στον εκπαιδευτικό τομέα όσον αφορά την ένταξη των νέων που βρίσκονται στη βασική εκπαίδευση, αλλά και μετά τη βασική εκπαίδευση, στα προγράμματα της δια βίου μάθησης·

- να αυξηθεί η αδιάλειπτη συμμετοχή των πολιτών στη διαμόρφωση της ευρωπαϊκής πολιτικής μεταξύ άλλων μέσω των κοινωνικών παραγόντων και τις ΜΜΕ με πιο διαρθρωμένο τρόπο στη διαμόρφωση της ευρωπαϊκής πολιτικής.

2.7. επιθυμεί να συμβάλει εποικοδομητικά στη συζήτηση για την ευρωπαϊκή οικοδόμηση υπό το πρίσμα αυτό, και θεωρεί ότι για το σκοπό αυτό θα πρέπει να εξετάσει την εσωτερική της λειτουργία, τις διοργανικές της σχέσεις και την θεσμική της θέση ενόψει της διακυβερνητικής διάσκεψης του 2004.

3. Η εσωτερική λειτουργία της Επιτροπής των Περιφερειών

Η Επιτροπή των Περιφερειών

3.1. επιθυμεί να εξετάσει σε βάθος την εσωτερική της λειτουργία και συγχρόνως να την αξιολογήσει συμβάλλοντας έτσι στην υλοποίηση των αρχών της διακυβέρνησης όπως αναφέρονται στη Λευκή Βίβλο και συγκεκριμένα: διαφάνεια, συμμετοχή, λογοδότηση, αποτελεσματικότητα και συνοχή·

3.2. θεωρεί ότι σε αυτό το πλαίσιο, θεμελιώδη σημασία έχει το ερώτημα αν η Επιτροπή των Περιφερειών εκτελεί τα συμβουλευτικά καθήκοντα που της αναθέτει η Συνθήκη με επιτυχία, τόσο από ποιοτική όσο και από ποσοτική άποψη, σε συνάρτηση με τα ακόλουθα ερωτήματα:

- οι τομείς στους οποίους η Επιτροπή των Περιφερειών διαθέτει συμβουλευτικές αρμοδιότητες ανταποκρίνονται στις δυνατότητες της ίδιας της Επιτροπής των Περιφερειών, στις πολιτικές της προτεραιότητες αλλά και στις αρμοδιότητες των τοπικών και περιφερειακών αρχών;

- οι προθεσμίες που καθορίζει η Συνθήκη επαρκούν ώστε να επεξεργαστεί η Επιτροπή των Περιφερειών μια εποικοδομητική συμβολή;

- οι εσωτερικές διαδικασίες που ακολουθεί η Επιτροπή των Περιφερειών, συμπεριλαμβανομένης της επείγουσας διαδικασίας και της απλής διαδικασίας, αρμόζουν στα καθήκοντα που της έχουν ανατεθεί από τη Συνθήκη;

- μήπως η Επιτροπή των Περιφερειών χρειάζεται μεγαλύτερη συνέχεια των δραστηριοτήτων της, ιδιαίτερα μέσω της σύστασης μόνιμης επιτροπής;

- είναι απαραίτητη η αναδιάρθρωση της εσωτερικής οργάνωσης της ΕΤΠ, ανάλογα με τις αρμοδιότητες που διαθέτουν οι τοπικές και περιφερειακές αρχές που εκπροσωπούνται σε αυτήν;

3.3. για το σκοπό αυτό οφείλει να οργανώσει με ορθολογικότερο τρόπο τις εσωτερικές της διαδικασίες ανάλογα με τον τρόπο ανάθεσης των γνωμοδοτήσεων·

3.4. κρίνει αναγκαίο να αποδώσει, με στόχο τη μεγαλύτερη υπευθυνότητα και συνοχή, ιδιαίτερη σημασία στην αποστολή, στη νομιμότητα και στη δεοντολογία με την οποία δρουν τα μέλη της, ώστε να επιτευχθεί μεγαλύτερη συνοχή μεταξύ των δραστηριοτήτων τους, αφενός, ως μελών της Επιτροπής των Περιφερειών στους κόλπους της οποίας πραγματοποιούν τα καθήκοντά τους με πλήρη ανεξαρτησία και προς το γενικό συμφέρον της κοινότητας, και, αφετέρου, των δραστηριοτήτων τους ως εκπροσώπων των τοπικών και περιφερειακών αρχών.

3.5. κρίνει σκόπιμο η επιτροπή εμπειρογνωμόνων που αναφέρεται στο σημείο 1.3 της παρούσας γνωμοδότησης, να διεξαγάγει εμπεριστατωμένη μελέτη των θεμάτων αυτών ώστε η Επιτροπή των Περιφερειών να είναι σε θέση να προσδιορίσει τη θέση της στον τομέα αυτό εγκαίρως καθώς επίσης οπουδήποτε και οποτεδήποτε αυτό κρίνεται απαραίτητο, να συνδράμει την Επιτροπή των Περιφερειών στην περαιτέρω συμβολή της στη συζήτηση για το μέλλον της Ευρωπαϊκής Ένωσης.

4. Η σχέση της Επιτροπής των Περιφερειών με την Ευρωπαϊκή Επιτροπή, το Συμβούλιο και το Ευρωπαϊκό Κοινοβούλιο

Η Επιτροπή των Περιφερειών

4.1. επιδοκιμάζει την κοινή δήλωση των προέδρων της Ευρωπαϊκής Επιτροπής και της Επιτροπής των Περιφερειών καθώς και το επισυναπτόμενο πρωτόκολλο με στόχο την εντατικότερη συνεργασία των δύο οργάνων, αλλά κρίνει ότι το πρωτόκολλο θα πρέπει να ερμηνευτεί με δυναμικό τρόπο ώστε να ληφθούν πλήρως υπόψη τα προαναφερθέντα σημεία δράσης της Ευρωπαϊκής Βίβλου για την Ευρωπαϊκή Διακυβέρνηση και ιδιαίτερα το σημείο που αναφέρεται στον ενεργότερο ρόλο στην εξέταση της πολιτικής ώστε η Επιτροπή των Περιφερειών να είναι σε θέση να συμβάλει με εποικοδομητικό τρόπο ήδη πριν την υιοθέτηση του ετήσιου προγράμματος της Επιτροπής.

4.2. θεωρεί σε αυτό το πλαίσιο αναγκαία προϋπόθεση για την αποτελεσματική εκτέλεση των συμβουλευτικών της καθηκόντων, να πραγματοποιηθούν ουσιαστικές προσαρμογές στις τυπικές διαδικασίες διαβούλευσης που εφαρμόζει η Ευρωπαϊκή Επιτροπή καθώς και να διασφαλιστεί η αποτελεσματική και συστηματική συμμετοχή της ΕΤΠ σε όλες τις φάσεις της διαδικασίας επεξεργασίας των εγγράφων προσανατολισμού που καταρτίζει η Ευρωπαϊκή Επιτροπή όπως η Λευκή ή η Πράσινη Βίβλος.

4.3. καλεί το Συμβούλιο να καταρτίσει, σε συνεργασία με την Επιτροπή των Περιφερειών, έναν κώδικα συμπεριφοράς σχετικά με τη διαδικασία υποβολής των αιτήσεων γνωμοδότησης που απευθύνονται στην ΕΤΠ καθώς και τις πολιτικές επιπτώσεις των γνωμοδοτήσεών της για την κοινοτική νομοθεσία, ιδιαίτερα όσον αφορά τις προθεσμίες και λαμβάνοντας υπόψη τις ιδιαιτερότητες της διαδικασίας συναπόφασης.

4.4. συνιστά για το σκοπό αυτό να παραταθεί η προθεσμία του ενός μηνός που διαθέτει η Επιτροπή των Περιφερειών για να εκδώσει τη γνωμοδότησή της με βάση το άρθρο 265 της Συνθήκης ΕΟΚ, ώστε να προσαρμοστεί η προθεσμία αυτή στις ιδιαιτερότητες της λειτουργίας της.

4.5. καλεί επίσης το Ευρωπαϊκό Κοινοβούλιο, παράλληλα με την υφιστάμενη συνεργασία των δύο Οργάνων σε επίπεδο εισηγητών, να συνάψει συμφωνία με την Επιτροπή των Περιφερειών σχετικά με τις λεπτομέρειες της διαβούλευσης τόσο της υποχρεωτικής διαβούλευσης όσο και της διαβούλευσης με πρωτοβουλία του Ευρωπαϊκού Κοινοβουλίου.

4.6. επαναλαμβάνει τη θέση της, όπως διατυπώθηκε στα πλαίσια της διακυβερνητικής διάσκεψης του 2000, σύμφωνα με την οποία η Επιτροπή και το Συμβούλιο, σε περίπτωση που δεν δίνουν συνέχεια στις συστάσεις της Επιτροπής των Περιφερειών στα πλαίσια υποχρεωτικής διαβούλευσης, πρέπει να αιτιολογούν την επιλογή τους και ότι το Ευρωπαϊκό Κοινοβούλιο θα μπορεί σε εθελοντική βάση να αιτιολογεί παρόμοια απόφαση.

4.7. τονίζει την ανάγκη για την ύπαρξη αδιάλειπτου και καρποφόρου διαλόγου μεταξύ των θεσμικών οργάνων, ιδιαίτερα υπό το πρίσμα των συστάσεων της Λευκής Βίβλου για την Ευρωπαϊκή Διακυβέρνηση.

5. Η θεσμική θέση της Επιτροπής των Περιφερειών ενόψει της Διακυβερνητικής Διάσκεψης το 2004

Η Επιτροπή των Περιφερειών

5.1. επιθυμεί να εξετάσει σε βάθος τη θεσμική θέση της Επιτροπής των Περιφερειών ενόψει της Διακυβερνητικής Διάσκεψης του 2004 με βάση τις αναλύσεις και συστάσεις της επιτροπής εμπειρογνωμόνων που αναφέρεται στο σημείο 1.3 της παρούσας γνωμοδότησης.

5.2. στηρίζει εν προκειμένω την αύξηση της επιρροής των τοπικών και των περιφερειακών αρχών και την ιδιαίτερη θέση των περιφερειών που διαθέτουν νομοθετικές αρμοδιότητες στα πλαίσια του θεσμικού μηχανισμού της Ένωσης.

Βρυξέλλες, 14 Νοεμβρίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ 144 της 16.5.2000, σ. 1

(2) ΕΕ 156 της 6.6.2000, σ. 12.